“ไดอิกรุ๊ป” คาดราคาขาย IPO ไม่ต่ำกว่า 4 บ./หุ้น เล็งเทรด mai 23 ก.ค.นี้
"ไดอิกรุ๊ป" หรือ DAII ผู้ดำเนินธุรกิจผลิต-จำหน่ายผลิตภัณฑ์รั้วสำเร็จรูป คาดราคาขาย IPO จำนวน 30,000,000 หุ้น ไม่ต่ำกว่า 4 บ./หุ้น เตรียมเคาะราคาเป็นทางการ 13 ก.ค.58 เล็งเทรดตลาด mai วันที่ 23 ก.ค.นี้ โดยมีบล.เมย์แบงก์ กิมเอ็ง เป็นที่ปรึกษาทางการเงิน
8 ก.ค. 2558

นายธวัช มีประเสริฐสกุล  กรรมการผู้จัดการ บริษัท ไดอิ กรุ๊ป จำกัด (มหาชน) หรือ DAII เปิดเผยว่า บริษัทจะกำหนดราคาเสนอขายหุ้นต่อประชาชนทั่วไปครั้งแรก (IPO) จำนวน 30 ล้านหุ้นในวันที่ 13 ก.ค.58 ซึ่งจะมีการเซ็นสัญญาแต่งตั้งผู้จัดจำหน่ายและรับประกันการจำหน่ายหุ้น IPO โดยคาดว่าราคาเสนอขายจะไม่ต่ำกว่า 4 บาท/หุ้น และจะนำหุ้นเข้าซื้อขายในตลาดหลักทรัพย์ เอ็ม เอ ไอ (mai) หมวดธุรกิจอสังหาริมทรัพย์และก่อสร้างราววันที่ 23 ก.ค.นี้
ทั้งนี้ DAII เป็นหนึ่งในผู้นำในธุรกิจผลิตและจำหน่ายผลิตภัณฑ์รั้วสำเร็จรูป เพื่อตอบสนองการก่อสร้างยุคใหม่ ที่ต้องการวัสดุอุปกรณ์ที่ก่อสร้างได้รวดเร็ว แข็งแรง สวยงาม และประหยัด ภายใต้เครื่องหมายการค้า “FENZER”
นอกจากนี้ กลุ่มบริษัทยังดำเนินธุรกิจรับสร้างบ้านอยู่อาศัยสำเร็จรูป ภายใต้เครื่องหมายการค้า “GINZAHOME” รวมทั้ง จัดจำหน่ายและติดตั้งประตู หน้าต่างอลูมิเนียมสำเร็จรูปจากโรงงานผู้ผลิตสัญชาติญี่ปุ่น ภายใต้เครื่องหมายการค้า “ATEC WINDOW”